Braille kirjutusmasin

Braille kirjutusmasin (inglise keeles ka Perkins Brailler vanima ja tuntuima tootja järgi) on kirjutusmasin, mida kasutavad pimedad ja nägemispuudega isikud. Nii Eesti õigekeelsussõnaraamatus kui ka Haridussõnastikus puudub sõna punktkirjamasin. Samas on just see termin eesti keeles tihti käibel. Silmalaegas Abivahendikeskus kasutab oma e-poes ka termineid punktkirjakirjutusmasin ja punktkirja kirjutusmasin.
Braille kirjutusmasin kasutab Braille klaviatuuri, mille abil trükitakse paberile Braille kirja. Braille kirja punkte on tavaliselt kuus (on olemas ka kaheksa punktiga punktkiri). Lisaks punktkirjaklahvidele on olemas veel vaheklahv, tagasimineku klahv ja tühikuklahv. Paber asetatakse kirjutusmasinasse sarnaselt tavakirjutusmasinaga. Sarnaselt tavakirjutusmasinaga toimub ka reavahetus.

Ajalugu

Esimese Braille kirjutusmasina tegi 1951. aastal David Abraham (1896–1978), kes oli puutöö õpetaja Perkinsi Pimedate Koolis. Kooli rahvusvaheliselt tuntuim vilistlane on Helen Keller.

Mountbatten Braille kirjutusmasin

Mountbatten Braille kirjutusmasin on Braille kirjutusmasina moodsam versioon. Braille kirjutusmasina arendamiseks jättis oma testamendis
raha Lord Mountbatten. Selle Braille kirjutusmasina autor on Ernest Bate ja hilisemad tehnilised täiustajad Michael Ridley ja John Brown. Mountbatten Braille kirjutusmasinaga saab teha kõike, mida algse Perkins Braille kirjutusmasinaga. Lisaks võimaldab see kirjutusmasin aga ka tekstitöötlust, audio tagasisidet ja reljeeftrükki.

Algselt toodeti Mountbatten Braille kirjutusmasinaid Austraalias firmas Quantum Technology Pty Ltd. Alates 2010. aastast toodab neid kirjutusmasinaid Poola ettevõte Harpo.

Perkins Braille kirjutusmasinad tänapäeval

Braille kirjutusmasin areneb pidevalt. Lisaks 1951. aastal leiutatud algsele versioonile Classic Perkins Brailler müüakse Perkins Brailler veebilehel seisuga mai 2017 veel alljärgnevaid kirjutusmasinaid:

 Electric Blue Perkins Brailler (eesti keeles Elektriline Sinine Perkins Braille Kirjutusmasin) on elektriline Braille kirjutusmasin, mis töötab elektri jõul ning võimaldab seetõttu kasutada trükkimisel vähem füüsilist jõudu.
 Large Cell Perkins Brailler (eesti keeles Suurte Lahtritega Perkins Braille Kirjutusmasin) on Braille kirjutusmasin, mille punktkirja punktide vahel on rohkem vaba ruumi kui standardse Braille kirja punktide vahel. Kirjutusmasin on mõeldud nägemispuudega isikutele, kelle sõrmeotsad on vähem tundlikud. Olemas on ka samasugune elektriline kirjutusmasin Large Cell Electric Perkins Brailler (eesti keeles Elektriline Suurte Lahtritega Perkins Braille Kirjutusmasin).
 Unimanual Perkins Brailler (eesti keeles Ühekäeline Perkins Braille Kirjutusmasin) on Braille kirjutusmasin, mida saab kasutada ühe käega.
 SMART Brailler® on uue ajastu Braille kirjutusmasin.
Kirjutusmasinal on SimBraille kirjaga videoekraan. Olemas on ka audio.
Kasutaja saab muuta, salvestada ja saata dokumente USB-pordi kaudu.
Kaasas on tasuta tarkvara Braille kirja õppijate jaoks.
Kirjutusmasinat saab kasutada ka nagu tavalist Braille kirjutusmasinat.
Keeled: inglise, briti inglise, hispaania, prantsuse, saksa, vene, rootsi, poola, türgi, araabia, portugali.

Braille kirjutusmasin Eestis

Eesti Vabariigis on võimalik nägemispuudega õpilastel kasutada Braille kirjutusmasinat ka riigieksamitel.

Eestis vajab Braille kirjutusmasin nägemispuudega isikute seas tihti veel tutvustamist. Ajaleht Lääne Elu kirjutab 17. oktoobril 2013. aastal, kuidas Eesti Pimedate Raamatukogu teabejuht Priit Kasepalu tutvustas Läänemaa nägemispuudega isikutele lisaks raamatukogule ka Braille kirjutusmasinat. Kasepalu mainis, et Braille kirjutusmasinaga saab kirjutada sama kiiresti kui tavalise kirjutusmasinaga.

Eestis müüb Braille kirjutusmasinaid  ja muid nägemispuudega isikutele mõeldud abivahendeid Silmalaegas Abivahendikeskus. Toodete puhul on ära mainitud nii täishind kui ka soodushinnad täiskasvanutele ja lastele.

Vaata ka

Braille kiri
Braille kuvar
Braille klaviatuur
Braille printer
Braille noodikiri
Louis Braille

Viited

Välislingid

 Perkins Brailler veebileht
 Eesti Pimedate Raamatukogu

Kirjutusvahendid
Sõrmistik
Tüflopedagoogika
Rehabilitatsioon
Kiri